钦定古今图书集成/明伦汇编/氏族典/第312卷 > 程琳
## 钦定古今图书集成/明伦汇编/氏族典/第312卷 > 程琳

按《宋史程琳传》：“琳字天球，永宁军博野人。举服勤辞
学科，补泰宁军节度推官，改秘书省著作佐郎，知寿
阳县。召试直集贤院，改太常博士，以右谏议大夫改
枢密直学士，知益州，迁工部侍郎，以龙图阁学士知
开封府，改三司使，再迁吏部侍郎，遂参知政事，迁尚
书左丞。故枢密副使张逊第在武成坊，其曾孙偕才”
七岁，宗室女生也，贫不自给，乳媪擅出券鬻第。琳欲
得之，使开封府吏密谕媪，以“偕幼，宜得御宝”，许鬻乃
售。乳媪以宗室女故，入宫见章惠太后，说得御宝，琳
乃市取之。又令吏市材木、买妇女。已而吏以赃败，御
史纠劾得状，降光禄卿、知颍州。顷之，为户部侍郎，寻
复吏部、知天雄军，以宣徽北院使判延州，仍为陕西
安抚使，拜同中书门下平章事、判大名府，疾卒，谥文
简。琳为人敏厉深严，长于政事，辨议一出，不肯下人。
然性啬于财，而厚自奉养。章献太后时，尝上《武后临
朝图》，人以此薄之。